Коми Республикаса Юралысь Вячеслав Гайзер аддзысьліс Санкт-Петербургын Германияса генеральнӧй консул Бенедикт Халлеркӧд

Сёрнитісны Коми Республика да Германиялӧн дінмуяс костын ёртасьӧм паськӧдан позянлунъяс йылысь да шӧр нырвизьӧн тӧдчӧдісны культура, наука, йӧзӧс велӧдан да студентъясӧн вежласян юкӧнын йитӧдъяс сӧвмӧдӧм.

Кыдзи пасйис В.Гайзер, Германия пырӧ Коми Республикалӧн ортсы экономика серти вит шӧр партнёр лыдӧ, тайӧ йитчӧма мусир, вӧр промышленносьт да му вӧдитан комплекс юкӧнъяскӧд.

«Сёрнитны кӧ культура да йӧзӧс велӧдан юкӧнын йитӧдъяс йылысь, миян республикаын уна во нин зіля да лӧсьыда уджалӧ Национально-культурнӧй немеч автономия. Миян вылыс тшупӧда велӧдчанінъяс участвуйтӧны студентъясӧн вежласян уджтасъясын, Германияысь велӧдысьяс лыддьӧны лекцияяс миян вузъясын. Таысь кындзи, Сыктывкарын уджалӧ аслыснога велӧдан учреждение - Россияса Рытыв-Войвылын татшӧм сямаяс пиысь ӧти – Немеч кыв пыдісянь велӧдан шӧр школа. Велӧдӧны авторскӧй уджтас серти, сы подув вылын немеч кывсӧ да культурасӧ велӧдӧны Коми Республикалысь аслыспӧлӧслун тӧд вылын кутӧмӧн. И талун ми видлалам позянлун вуджӧдны татшӧмторсӧ школаӧдзса велӧдчӧм вылӧ», - висьталіс Вячеслав Гайзер.

Ассяньыс генеральнӧй консул юӧртіс, мый колӧ водзӧ нуӧдны студентъясӧн вежласьӧмын ӧтвылысь зіля уджалӧмсӧ да наука сӧвмӧдӧмсӧ. Сійӧ сідзжӧ висьталіс, мый вайис Коми Республикаса национальнӧй музейлы Берлинса музейысь козин: историческӧй аудиодокументъяслысь – Первой мирӧвӧй война дырйи да 1911-1912 воясӧ коми кыв вылын гижӧдъяслысь – копияяс.

Коми Республикаса Юралысь аттьӧаліс козинысь да пасйис, мый тайӧ аудиодокументъясыс зэв донаӧсь туялысьяслы, а сідзжӧ найӧ лоасны коми кыв видзӧмын да сӧвмӧдӧмын подувъяс пиысь ӧтиӧн.